קנית פינית

קָנִית פִינִית (שם מדעי: Acrocephalus dumetorum) היא מין של ציפור שיר מהסוג קנית, שהוצב בעבר תחת משפחת הסבכיים אך כיום מוכר כמשפחה נפרדת, קניתיים. היא מקייצת ומקננת באזור הפלארקטי ובמזרח אירופה. היא נודדת, חורפת בבנגלדש, הודו, סרי לנקה, ומיאנמר. זהו אחד המינים החורפים הנפוצים ביותר באותן מדינות. היא מזדמנת נדירה למערב אירופה. בישראל היא מזדמנת נדירה מאוד בעונות הנדיד. רוב התצפיות נרשמו במסגרת פעילות טיבוע ציפורים, אז ניתן לבחון מקרוב את פרטיה ולערוך מדידות שונות. מין זה תואר לראשונה על-ידי הזואולוג הבריטי אדוארד בליית, על שמו גם נקראת הקנית באנגלית: "Blyth's reed warbler". שם הסוג Acrocephalus מיוונית עתיקה, akros, "הגבוה ביותר", ו-kephale, "ראש". ייתכן שנאומן ונאומן (אב ובן, אורניתולוגים גרמניים שהגדירו את הסוג קנית) חשבו ש-akros פירושו "חד, שפיצי". שם המין הספציפי dumetorum הוא מלטינית dumetum, "סבך". זהו מין מונוטיפי, כלומר לא תוארו תת-מינים שונים. זוהי קנית בינונית, באורך של 12.5–14 ס״מ, מוטת כנפיים של 17–19 ס״מ, ומשקל ממוצע של כ-10 גרם. לבוגרים יש גב חום קר יחסית וחסר פספוס, וחלקים תחתונים בהירים עם גוון מעט אפרפר בצדדים. מקורה ארוך וכהה בקהצו, רגליה כהות, יש לה פס-גבה בהיר המגיע אל מאחורי העין, והיא בעלת כנפיים קצרות וחישוף-אברות קצר. הזיהוי בתנאי שדה מאתגר: ניתן לטעות בזיהויה בקלות שכן היא דומה למדי לקניות אחרות, כמו קנית קטנה וקנית ביצות, ואף מזכירה במעט מיני שיחניות קטנות. היא הכי דומה לקנית הקטנה, אבל גבה אפור יותר, מצחה פחות שטוח והמקור פחות חזק ומחודד. הזוויגים זהים, כמו אצל רוב בני משפחתה, אך הצעירים בעלי גוון צהוב יותר בחלקיהם התחתונים. בעונת הקינון, סימן הזיהוי הטוב ביותר הוא השירה האיטית והחוזרת על עצמה, שמשלבת חיקויים רבים של ציפורים אחרות, עם קטעים קשקשניים ובדרך כלל גם שריקות אופייניות. הקריאות הן "טק" גבוה וחזק. קנית זו הסתגלה לבתי גידול מגוונים כמו אזורי שיחים או בקרחות, לעיתים קרובות ליד מים, אך לא תמיד; והיא אינה מצויה בביצות. בית הגידול המועדף על הקנית הפינית שונה מחישות הקנים המועדפות על קנית קטנה או מהצמחייה המדורגת של קנית הביצות: מין זה מעדיף עצים או שיחים כנקודות שירה. היא מקננת במגוון רחב של גידולים שיחיים עם עשבים גבוהים, יערות צעירים, קרחות מגודלות, שיחי ליבנה וערבות בחורשות מוצפות, ערבות מיוערות, קרקעות חקלאיות מלאות שיחים ושולי ביצות ומקורות מים אחרים. עונת הקינון נמשכת מסוף מאי עד יולי. התטולה מכילה שלוש עד שש ביצים. הקן בצורת כוס מסודרת וקומפקטית של גבעולי עשב יבשים ועלים, שורשים, סיבי צמחים, וקורי עכביש, המרופדים בגבעולים ושיער עדינים יותר, וממוקם בגובה של 10–150 ס"מ מעל פני הקרקע בסביבה עשבונית צפופה, או לפעמים בשיח או עץ קטן. כמו רוב בני משפחתה, היא בעיקר אוכלת חרקים, אך תזונה מכילה גם עכבישאים ורגלבישאים, חלזונות קטנים, והיא תלקט גם פריטי מזון צמחיים קטנים, כולל זרעים ופירות יער. קנית פינית היא מזדמנת נדירה ביותר בישראל בעונות הנדידה. כנראה בשל הקושי לזהותה בשדה, עיקר התצפיות בה נעשו במהלך פעילות טיבוע ציפורים. למין זה טווח תפוצה נרחב ואוכלוסייה גדולה מאוד. מגמות האוכלוסייה העולמיות מראות סימני עליה והתפשטות מערבה. בשל כך, המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). מעריכים כי באירופה האוכלוסייה המקננת מונה כ-2,180,000–4,780,000 זוגות, מה שמתרגם לכ-4,360,000–9,560,000 פרטים בוגרים. אירופה מהווה כ-20% מטווח התפוצה הגלובלי, כך שהערכה ראשונית של גודל האוכלוסייה העולמית עומדת על כ-21,800,000–47,800,000 פרטים בוגרים, אם כי יש צורך באימות נוסף של הערכה זו. החלקים התחתונים בגוון חום אפרפר. פקיסטן ניתן למוצאה גם על עצים ולא רק באזורי ביצות. בוריט, גוג'אל, גילגיט-בלטיסטן, פקיסטן צלליתה עשויה להיות מושפעת מצורת העמידה. אסלאמאבאד, פקיסטן ניתן להבחין בחישוף האברות קצר. תריסור, הודו מבט מהגב. הודו בשירה. גדות נהר דאל, שוודיה בשירה. סדרמנלנד, שוודיה קן ובו ביצים מדיה וקבצים בנושא קנית פינית בוויקישיתוף קנית פינית, באתר ITIS (באנגלית) קנית פינית, באתר NCBI (באנגלית) קנית פינית, באתר GBIF (באנגלית) תצפיות, קטעי וידאו, תמונות וקולות של קנית פינית, באתר eBird הקלטות אודיו של קנית פינית, באתר xeno-canto המונח "חישוף-אברות" מתייחס למידה בה אברות התעופה עוברות את קו הנוצות השלישוניות כשהכנף אסופה קנית פינית באתר הרשימה האדומה של IUCN קנית פינית, Acrocephalus dumetorum, באתר מרכז הצפרות הישראלי Jobling, James A (2010). The Helm Dictionary of Scientific Bird Names. London: Christopher Helm. pp. 30, 142. ISBN 978-1-4081-2501-4. Blyth's Reed Warbler, Acrocephalus dumetorum Blyth, 1849, Birds of the World, The Cornell Lab of Ornithology Blyth's Reed Warbler, Acrocephalus dumetorum, ebird.org Blyth's Reed-warbler (Acrocephalus dumetorum) - BirdLife species factsheet, datazone.birdlife.org Database of rarity records in Israel, israbirding